ทำไม Disney ไม่ได้เป็นเจ้าของ Disneyland ที่ญี่ปุ่น
ใครกัน ที่เป็นเจ้าของสวนสนุก Disneyland และ DisneySea ในประเทศญี่ปุ่น แล้วปัจจุบัน เจ้าของธุรกิจสวนสนุกแห่งนี้ เป็นอย่างไรบ้าง ? ลงทุนแมนจะเล่าให้ฟัง
2 พ.ย. 2564

ทำไม Disney ไม่ได้เป็นเจ้าของ Disneyland ที่ญี่ปุ่น /โดย ลงทุนแมน
รู้หรือไม่ว่าสวนสนุก “Tokyo Disneyland” ไม่ได้ถูกบริหารโดย The Walt Disney 
แต่สวนสนุกดังกล่าว บริหารโดย บริษัทท้องถิ่น สัญชาติญี่ปุ่น
นอกจากบริษัทแห่งนี้จะเป็นคนสร้างและบริหาร Tokyo Disneyland แล้ว
ก็ยังเป็นเจ้าของ Tokyo DisneySea และธุรกิจโรงแรม
ปัจจุบันมีมูลค่าบริษัทราว 1.7 ล้านล้านบาท
ใครกัน ที่เป็นเจ้าของสวนสนุก Disneyland และ DisneySea ในประเทศญี่ปุ่น
แล้วปัจจุบัน เจ้าของธุรกิจสวนสนุกแห่งนี้ เป็นอย่างไรบ้าง ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรามาเริ่มกับคำถามที่ว่า
“ทำไม Tokyo Disneyland ไม่ได้บริหารโดย Disney”
จริง ๆ แล้ว หากเราย้อนกลับไปตั้งแต่ปี 1960 หรือราว 61 ปีก่อน
ก็ต้องบอกว่าไอเดียการสร้างสวนสนุก Disneyland ที่ประเทศญี่ปุ่นนั้น
ไม่ได้มีจุดเริ่มต้นมาจากบริษัท Disney เลย
ซึ่งไอเดียดังกล่าว มีที่มาจากบริษัท ที่ชื่อว่า “Oriental Land”
Oriental Land ถูกก่อตั้งขึ้นตั้งแต่ปี 1960 หรือราว 61 ปีก่อน 
จากความร่วมมือระหว่าง Chiharu Kawasaki ประธานบริษัท Keisei Electric Rail 
และ Hideo Edo ประธานบริษัท Mitsui Fudosan
สำหรับความตั้งใจของทั้งคู่นั้น มาจากโปรเจกต์พัฒนาอสังหาริมทรัพย์และชุมชน
ซึ่งในเวลาต่อมา จากโปรเจกต์ก็ได้กลายมาเป็นการร่วมกันก่อตั้งบริษัท เพื่อทำธุรกิจพัฒนาพื้นที่บริเวณทะเลนอกเมืองอุระยะซุ ให้เป็นพื้นที่เชิงพาณิชย์ อสังหาริมทรัพย์ และสถานที่พักผ่อนหย่อนใจ
แล้วถ้าถามว่าทำไมต้องเป็นสวนสนุก ?
ก็ต้องตอบว่าไอเดียธุรกิจสวนสนุกนั้น เกิดขึ้นจากงานวิจัย ที่ทางบริษัท Oriental Land ได้ส่งทีมค้นคว้าและวิจัยธุรกิจไปศึกษาอุตสาหกรรมสถานที่พักผ่อนหย่อนใจ ทั้งในยุโรปและสหรัฐอเมริกา จนในที่สุด ก็ได้พบเข้ากับโมเดลสวนสนุก Disneyland
แม้ว่าตัดสินใจได้แล้วว่าจะสร้าง Disneyland ตรงนี้ แต่ปัญหาก็คือเจ้าของลิขสิทธิ์
อย่างบริษัท Walt Disney ในช่วงแรกนั้น กลับไม่ได้สนใจไอเดียนี้เลย
ซึ่งก็ต้องทำให้ Oriental Land ใช้ความพยายามอยู่ร่วมหลายปี 
ทั้งต้องร่างเอกสารทางการและแผนการพัฒนาสวนสนุกส่งไปยัง Walt Disney
รวมถึงส่งทีมผู้บริหารไปเจรจาที่ประเทศสหรัฐอเมริกาและโน้มน้าวเชิญชวนให้ผู้บริหาร Walt Disney มาดูงานที่ประเทศญี่ปุ่น
จากความพยายามของ Oriental Land ตลอดระยะเวลาหลายปี Walt Disney ก็ได้ทำตามคำขอ
จนในที่สุด ทั้ง 2 บริษัท ก็ได้บรรลุข้อตกลงและทำสัญญาเป็นพันธมิตรร่วมกัน ในปี 1979
ย้อนกลับไปดูข้อมูล
ก่อตั้งบริษัท ในปี 1960
บรรลุสัญญาขั้นสุดท้ายกับ Walt Disney ในปี 1979
หมายความว่าบริษัทได้ใช้เวลาร่วม 19 ปี นับตั้งแต่ก่อตั้งบริษัทกว่าจะเริ่มต้นดำเนินธุรกิจ 
โดยหลังทำสัญญากันได้ 1 ปี บริษัทก็ได้เริ่มสร้าง Tokyo Disneyland
สำหรับสัญญาที่ตกลงกันก็คือ 
Oriental Land จะต้องจ่ายค่าลิขสิทธิ์ให้กับ Walt Disney
แลกเปลี่ยนกับสิทธิ์ในการสร้างและทำธุรกิจสวนสนุกและการได้รับคำปรึกษาเรื่องแบรนด์
นั่นก็รวมไปถึงการเข้ารับการอบรมพนักงาน 
ตั้งแต่ผู้บริหารสวนสนุกรุ่นแรก 9 คน ที่ต้องบินไปศึกษาประวัติศาสตร์
ถึง Disneyland ที่แคลิฟอร์เนีย ประเทศสหรัฐอเมริกา เป็นเวลาร่วมปี 
ต่อเนื่องมาถึงพนักงานในรุ่นต่อ ๆ มา จนถึงยุคปัจจุบัน
ภายหลังจากก่อตั้งสวนสนุกได้ราว 3 ปี 
ในที่สุด Oriental Land ก็ได้เปิดตัว “Tokyo Disneyland” ในปี 1983
และรู้หรือไม่ว่าเมื่อคำนวณเป็นค่าใช้จ่ายทั้งหมด
ตั้งแต่การเวนคืนพื้นที่ จนถึงการก่อสร้างสวนสนุก
จะคิดเป็นมูลค่าการก่อสร้างประมาณ 180,000 ล้านเยน 
หรือราว 50,000 ล้านบาท ซึ่งก็เรียกได้ว่าเป็นมูลค่าการลงทุนที่สูงมาก ในยุคนั้น
แต่การลงทุนครั้งนี้ก็ไม่ทำให้ Oriental Land ผิดหวัง 
เพราะธุรกิจสวนสนุกของบริษัท ประสบความสำเร็จอย่างรวดเร็ว
โดย Tokyo Disneyland กลายมาเป็นแม่เหล็กด้านการท่องเที่ยว 
ตามที่ผู้ก่อตั้งทั้งสองได้คาดการณ์ไว้
ซึ่งสวนสนุกแห่งนี้ สามารถดึงดูดนักท่องเที่ยวทั้งในและต่างประเทศ มากถึง 10 ล้านคน 
ตั้งแต่เปิดตัวได้เพียงปีเดียว และสามารถเติบโตได้แบบก้าวกระโดด ต่อเนื่องหลายปี
จนกระทั่งในปี 1996 หรือ 13 ปีหลังจากก่อตั้งสวนสนุก Tokyo Disneyland 
บริษัทก็ได้รุกเข้าสู่ธุรกิจโรงแรม และได้ก่อตั้ง Milial Resort Hotels ขึ้น
ซึ่งในปีเดียวกันนั้นเอง Oriental Land ก็ได้จดทะเบียนเข้าตลาดหลักทรัพย์ญี่ปุ่นได้สำเร็จ
จากนั้น ก็ได้ขยายกิจการสร้างสวนสนุกและโรงแรมเพิ่มเติม
จนปัจจุบัน ธุรกิจทั้งหมดของบริษัท สามารถแบ่งตามโครงสร้างรายได้ทั้งหมด ออกเป็น
- รายได้ 79% มาจากธุรกิจสวนสนุก 2 แห่ง ได้แก่ Tokyo Disneyland และ Tokyo DisneySea 
- รายได้ 17% มาจากธุรกิจโรงแรม ซึ่งสามารถแบ่งออกเป็น
โรงแรมภายใต้แบรนด์ Disney 4 แห่ง ได้แก่ Disney Ambassador Hotel, Tokyo DisneySea Hotel MiraCosta, Tokyo Disneyland Hotel และ Tokyo Disney Celebration Hotel
รวมห้องพักได้ราว 2,400 ห้อง ซึ่งนับเป็นสัดส่วนรายได้หลักในธุรกิจโรงแรมราว 88% 
ที่เหลืออีก 12% มาจากโรงแรมอื่น ๆ
- รายได้ 4% มาจากธุรกิจอื่น ๆ เช่น ร้านค้า, ร้านอาหาร และโรงภาพยนตร์
แล้วที่ผ่านมา สวนสนุกในเครือของ Oriental Land ดึงดูดนักท่องเที่ยวขนาดไหน ?
เรามาดูจำนวนนักท่องเที่ยวที่มาใช้บริการสวนสนุกตั้งแต่ปี 1990 กัน
ปี 1990 นักท่องเที่ยว 14.75 ล้านคน
ปี 2000 นักท่องเที่ยว 16.51 ล้านคน
ปี 2010 นักท่องเที่ยว 25.82 ล้านคน
ปี 2020 นักท่องเที่ยว 29.01 ล้านคน
(การรายงานตัวเลขสำคัญและผลประกอบการของ Oriental Land จะอ้างอิงตามรอบบัญชีของบริษัท เช่น ปี 2021 จะนับตั้งแต่ 1 เมษายน ปี 2020 ถึง 31 มีนาคม 2021)
จะเห็นได้ว่าแม้บริษัทจะเป็นเจ้าของสวนสนุกและโรงแรมเพียงไม่กี่แห่ง 
แต่นักท่องเที่ยวก็ยังมาใช้บริการ เพิ่มขึ้นอย่างต่อเนื่องในช่วง 30 ปีที่ผ่านมา
สำหรับปีที่บริษัท มีนักท่องเที่ยวมาใช้บริการสวนสนุกมากที่สุด สูงถึง 32.56 ล้านคน เกิดขึ้นในปี 2019 หรือเพียงปีเดียว ก่อนที่โลกของเราจะเผชิญเข้ากับวิกฤติโรคระบาด
ในขณะที่ปีการเงิน 2021 ของทางบริษัท ที่โดนผลกระทบจากโรคระบาดเต็มปี นักท่องเที่ยวที่เข้ามาใช้บริการจึงเหลือเพียง 7.56 ล้านคน
และเมื่อเนื้อธุรกิจของสวนสนุกและโรงแรม มีค่าใช้จ่ายประจำ ที่ลดลงไม่ได้มาก 
จึงทำให้บริษัทเผชิญเข้ากับผลขาดทุน สะท้อนไปยังผลประกอบการ Oriental Land ปี 2021
รายได้ 49,767 ล้านบาท ลดลง 65% 
ขาดทุน 15,816 ล้านบาท พลิกขาดทุนจากที่ทำกำไรได้ 18,140 ล้านบาทในปีก่อนหน้า
จากตรงนี้ แม้ว่าเราจะเห็นได้ว่า Oriental Land จะขาดทุนอย่างหนัก 
แต่ในช่วงไม่กี่เดือนที่ผ่านมา สถานการณ์โรคระบาดก็ได้เริ่มผ่อนคลายและมีแนวโน้มที่ดีขึ้น
ก็ไม่น่าเชื่อว่าสวนสนุก โดยเฉพาะที่อยู่ในเครือของ Oriental Land ยังคงได้รับความสนใจจากนักท่องเที่ยว
ซึ่งก็ได้ทำให้ผลประกอบการที่ดูเหมือนจะย่ำแย่ ฟื้นตัวกลับมาได้อย่างรวดเร็ว สะท้อนให้เห็นจากผลประกอบการไตรมาสที่ 1 ของบริษัท ซึ่งครอบคลุมตั้งแต่ 1 เมษายน จนถึง 30 มิถุนายน 2021
รายได้ 14,520 ล้านบาท เพิ่มขึ้น 708% จากปีก่อน
ขาดทุน 1,768 ล้านบาท ขาดทุนลดลง 76% จากปีก่อน
และเมื่อเราไปมองที่มูลค่าบริษัทของ Oriental Land ตอนนี้ ก็ไม่แปลกใจเลย
เพราะแม้เราจะเห็นว่าบริษัทยังคงขาดทุนอยู่ 
แต่ก็ดูเหมือนนักลงทุนไม่ได้สนใจการขาดทุนและมองไปยังอนาคตเป็นที่เรียบร้อย 
สะท้อนให้เห็นจากราคาหุ้นของบริษัท ที่ได้วิ่งไปรอแล้ว
ปัจจุบัน ราคาหุ้นของ Oriental Land กำลังซื้อขายกันอยู่ที่จุดสูงสุดในประวัติศาสตร์ 
มูลค่าบริษัทอยู่ที่ 1.7 ล้านล้านบาท
ซึ่งมูลค่า ณ ตรงนี้ ทำให้ Oriental Land ที่เริ่มต้นจากโปรเจกต์พัฒนาชุมชน
ที่มีส่วนผสมของความพยายามในการนำสวนสนุก Disneyland มาสร้างในประเทศญี่ปุ่น
ทั้ง ๆ ที่ ถูกเมินจากเจ้าของลิขสิทธิ์อยู่เป็นสิบปี
ได้กลายมาเป็นธุรกิจในกลุ่มอุตสาหกรรมสถานพักผ่อนหย่อนใจและโรงแรม 
ที่มีมูลค่ามากกว่าเจ้าของเชนโรงแรมทั้งหมดบนโลกนี้ 
มากกว่าทั้ง Marriott International, Hilton และ Las Vegas Sands เลยทีเดียว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-